Tylppysolu

Tylppysolut eli parenkyymisolut ovat kasvien parenkyymisolukon eli tylppysolukon soluja. Tylppysolut ovat eläviä, muodoltaan vaihtelevia ja melko erilaistumattomia soluja. Muodostuttuaan tylppysolut eivät yleensä enää jakaudu, vaikka säilyttävätkin jakautumiskykynsä. Tylppysoluja on eri puolilla kasvia, suurin piirtein kaikissa kasvinosissa, ja ne toimivat yhteyttävinä soluina, aineita siirtävinä soluina, varastosoluina, tukisoluina sekä yleisesti kasvien rakenteiden "täytteinä". Tylppysoluista kehittyvät myös kollenkyymin ja sklerenkyymin solut. Tylppysoluista voidaan erotella erilaisia tyyppejä niiden ulkomuodon, sijainnin tai tehtävien perusteella. 

 Tylppysolutyyppejä 
 pylvästylppysolu: lehden mesofyllissä pylvästylppykerroksessa oleva lieriömäinen yhteyttävä solu 
 hohkatylppysolu: lehden mesofyllissä hohkatylppykerroksessa oleva kuutiomainen, yleensä yhteyttävä solu 
 pilttuutylppysolu: tylppysolu, jonka soluseinät ovat paksuuntuneet epätasaisesti 
 tähtitylppysolu: tylppysolu, joka on ulkomuodoltaan tähtimäinen ja tavallisesti aerenkyymiä muodostava solu

Luokka:Solut
Luokka:Kasvianatomia